Armóse un bon espolín al rodiu de la metedura de pata de l’Asociación de Escritores de Asturias esaniciando a la lliteratura en llingua asturiana de los sos premios. Y llámolo «metedura de pata» por nun emplegar espresiones más gordes que podíen aplicase a una decisión ensin xacíu. Ensin xacíu, porque munchos de los socios de l’asociación son escritores billingües y, en dellos casos, sólo lo faen n’Asturianu. Y porque, amás, trátase d’unos premios que nun lleven dotación económica, anque la escultura que dan tien de tener un preciu. Cuerre pela rede un «manifiestu» de protesta robláu por un gran ensame d’escritores y xente arreyao a la cultura, nel que se condena apropiadamente dicha decisión. Pue vese ensin esfuerzu que la mio firma nun figura al pie del mésmu, pola única razón que naide nun me la pidió, anque consideróme representáu dientro la condena que d’esti fechu fexo l’Academia de la Llingua.
#000002